**Colivia**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-am prins cu ceva vreme-n urmă,

Punând în faţă, drept momeală,

Din sentimente o urzeală

Şi din iubire cam o brumă.

Nu prea ştiai ce-i fericirea,

Nici ce e rău, nici ce e bine

Şi, încrezându-te în mine,

Te-ai dăruit cu toată firea.

Am construit o colivie

Pentru-o relaţie în doi,

În care, separat de noi,

Nimic n-aş mai fi vrut să fie.

Însă încet-încet, cu anii,

Ai început să îţi doreşti

Şi alte lucruri pământeşti,

Ce nu se cumpără cu banii.

Atunci m-am hotărât ca poarta

Să o deschid, la colivie,

Iar viaţa, de va fi să fie,

Acum să îţi preschimbe soarta.

Dar te-ai trezit în suspendare

Între dorinţa de-a zbura

Şi cea de a rămâne-a mea,

Pierzând direcţia mai tare.

Am renunţat la colivie,

Dar amândoi plătim tribut

La anii toţi, ce i-am pierdut,

Departe de o lume vie…